Han er manden bag Blues Heaven-festivalen i Frederikshavn. Og nu kan han også kalde sig prisvindende blues-arrangør. Peter Astrup fra Pandrup har netop vundet prisen for ”Årets Hoochie Coochie Man” ved Danish Music Awards Blues. Prisen er en helt ny af slagsen, som gives til en person, der har gjort noget særligt for bluesmusikken i Danmark i løbet af året, der er gået. - Det er da kanonfedt. Jeg har lige brugt lidt tid på at forstå det, siger Peter Astrup. Peter Astrup løb med prisen foran fire andre nominerede for sit arbejde med at arrangere Blues Heaven-festivalen i Frederikshavn. En festival, som i år har fået en søsterfestival i Næstved. - Jeg vil gerne åbne folkets øjne for blues og soul. Når folk oplever det, siger de, at det er det bedste, de har oplevet i deres liv, siger Peter Astrup. Prisen blev uddelt onsdag i Turbinen i Randers. Der er Frederikshavn Blues Heaven 2.-3. november i Frederikshavn, hvor hovednavnet er Buddy Guy. Også 13-årige Toby Lee spiller på festivalen. En video med ham fra festivalen gik sidste år viralt med 105 millioner visninger. Se den her:

Referat:
Ildsjælen bag Blues Heaven-festivalen i Frederikshavn er kåret til ”Årets Hoochie Coochie Man” ved Danish Music Awards Blues.